पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की त्रासदी के बीच जरूरतमंदों की मदद के लिए आगे आने वाले हाथों की भी कमी नहीं है। मदद की ऐसी ही एक मिसाल शहर की सकल जैन महिला प्रकोष्ट की महिलाएं पेश कर रही हैं। सकल जैन महिला प्रकोष्ठ की महिलाओं ने जरूरतमंदों की सहायता के लिए कुछ महीने पहले प्रकोष्ठ की स्थापना के साथ ही गौतम निधि कलश में जरूरतमंदों के लिए अपने घरों में राशि एकत्रित करना शुरू किया था।
अब उसी जमा पूंजी को सकल जैन महिला प्रकोष्ठ की महिलाएं सही दिशा में लगाने का काम कर रही है। इस समूह की महिलाओं का इन दिनों एक नया रूटीन है। महिलाओं द्वारा अस्पताल में कोविड वार्ड में भर्ती मरीजों तक दोनों वक्त का खाना पहुंचाया जा रहा है। गौरव निधि में जिस सोच के साथ राशि जमा की गई थी, अब उसे खर्च कर जरूरतमंदों तक खाना पहुंचा रहे हैं। इस काम में प्रकोष्ठ की सभी महिलाएं जी-जान से जुटी हैं।
हर दिन 50 से 60 लोगों के लिए भोजन होता है तैयार, मसालेदार नहीं पौष्टिक भोजन
प्रकोष्ठ की महिलाओं द्वारा हर दिन 50 से 60 लोगों के लिए भोजन तैयार किया जा रहा है। इस भोजन को बनाने में इस बात का भी ध्यान रखा जाता है कि मसालेदार खाने की जगह पौष्टिक खाना जरूरतमंदों तक पहुंचे। जिससे कोरोना मरीजों को उनकी इम्युनिटी बढ़ाने में मदद मिले।
प्रकोष्ठ की महिलाओं ने बताया कि पिछले कई दिनों से जिला अस्पताल में कोरोना मरीजों को अस्पताल में अच्छा भोजन नहीं मिलने की बात सामने आ रही थी। इसके बाद से ही प्रकोष्ठ की महिलाओं द्वारा निर्णय लिया गया कि अब अस्पताल में भर्ती कोई भी कोरोना मरीज और उनके परिजन भूखे न सोए। इस मुहीम को चलाने के बाद से ही सकल जैन महिला प्रकोष्ठ की सभी महिलाएं बहुत खुश हैं।
पहले भी करती आई हैं समाज सेवा : दीप्ति चंडालिया, प्रियंका कुनिया, श्रद्धा पामेचा, निशिता जैन, समता चिप्पड़ आदि महिलाओं का यह समूह पहले भी प्रतापगढ़ में समाज सेवा के कई कार्य कर चुका है। चाहे नेकी की दीवार की शुरुआत हो या फिर कोरोना के पिछली बार के समय के दौरान मरीजों, जरूरतमंदों तक निशुल्क भोजन पैकेट, सूखा राशन, दवाई, मास्क, सैनिटाइजर, दस्ताने पहुंचाने का काम। इस समूह की महिलाओं ने बढ़-चढ़कर समाज सेवा के हर कार्य में हिस्सा लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn